**O b r a z l o ž e n j e**

**Pravna osnova**

Pravna osnova za donošenje ove Odluke sadržana je u odredbi članka 36. stavku 13. Zakona o održivom gospodarenju otpadom („Narodne novine“, broj 94/13. i 73/17) te u odredbi članka 33. Statuta Općine Sveta Nedjelja („Službene novine Općine Sveta Nedjelja“, broj 11/18).

Odredbom članka 36. stavkom 13. propisano je da se način provedbe mjera za sprječavanje nepropisnog odbacivanja otpada i mjera za uklanjanje odbačenog otpada u okoliš uređuje odlukom predstavničkog tijela jedinice lokalne i područne (regionalne) samouprave.

Odredbom članka 33. Statuta Općine Sveta Nedjelja propisano je da Općinsko vijeće Općine Sveta Nedjelja donosi odluke i druge opće akte kojima uređuje pitanja iz samoupravnog djelokruga Općine.

**Ocjena stanja i svrha donošenja Odluke**

Zakon o održivom gospodarenju otpadom utvrđuje sustav gospodarenja otpadom odnosno propisuje način postupanja s različitim vrstama otpada.

Gospodarenje otpadom od interesa je za Republiku Hrvatsku te je svaka jedinica lokalne samouprave dužna na svom području osigurati uvjete i provedbu zakonom propisanih mjera gospodarenja otpadom.

Svaka jedinica lokalne samouprave dužna je, prema odredi članka 28. Zakona o održivom gospodarenju otpadom, pored ostalih obveza u provedbi mjera gospodarenja otpadom, osigurati na svom području javnu uslugu prikupljanja miješanog komunalnog otpada i biorazgradivog komunalnog otpada te odvojeno prikupljanje otpadnog papira, metala, stakla, plastike i tekstila te krupnog (glomaznog) otpada, a isto tako dužna je osigurati sprječavanje odbacivanja otpada na način suprotan navedenom Zakonu, kao i osigurati uklanjanje tako odbačenog otpada.

Općina Sveta Nedjelja odnosno Općinsko vijeće Općine Sveta Nedelja krajem mjeseca siječnja ove godine donijelo je Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sveta Nedjelja, a kojom su utvrđeni kriteriji i način pružanja javne usluge prikupljanja miješanog komunalnog otpada, biorazgradivog komunalnog otpada te odvojeno prikupljanje otpadnog papira, metala, stakla, plastike, tekstila, problematičnog otpada te krupnog (glomaznog) otpada na području Općine Sveta Nedjelja.

Budući da je sustavno definiran način propisnog (pravilnog) odlaganja pojedinih vrsta otpada, onda je posve jasno da je neophodno potrebno propisati mjere koje je potrebno poduzeti u slučajevima kada otpad nije na propisani način odložen u odgovarajuće spremnike za prikupljanje otpada ili druga propisana mjesta, već je isti jednostavno odbačen u okoliš (nepropisno odbačeni otpad).

Upravo stoga zakonodavac propisuje obvezu jedinica lokalne samouprave da svaka na svom području osigura sprječavanje odbacivanja otpada na način suprotan Zakonu te uklanjanje tako odbačenog otpada u okoliš, i to tako što će odlukom predstavničkog tijela utvrditi način provedbe odnosnih mjera na svom području.

Svrha je, dakle, predloženim mjerama utjecati na građane i pravne osobe da svojim odgovornim i savjesnim ponašanjem doprinose sprječavanju i/ili smanjenju štetnog djelovanja otpada na ljudsko zdravlje i okoliš te da nepropisno ne odbacuju otpad u okoliš.

**Pojašnjenje Nacrta Odluke**

Nacrtom odnosne Odluke propisuje se način provedbe dviju vrsta mjera i to mjera kojima će se djelovati na sprječavanje nepropisnog odlaganja otpada te mjera kojima će se uklanjati već nepropisno odbačeni otpad u okoliš.

Što se smatra nepropisno odbačenim otpadom u smislu odnosne Odluke propisano je u odredbi članka 2. Nacrta Odluke.

Mjere za sprječavanje nepropisnog odbacivanja otpada propisane su člankom 3. Nacrta Odluke te su detaljnije razrađene u člancima 4. do 10. Nacrta Odluke, a temelje se na odredbi članka 36. stavku 2. Zakona o održivom gospodarenju otpadom.

Uspostavljanjem sustava zaprimanja obavijesti o odbačenom otpadu **(članak 4)** te mogućnošću prijave nepropisno odbačenog otpada i na drugi način, a ne samo putem uspostavljenog sustava zaprimanja obavijesti **(članak 5)**, šalje se poruka svima da otpad ne odbacuju neposredno u okoliš, jer će o tako nepropisno odbačenom otpadu Općina Sveta Nedjelja moći biti obaviještena te će biti u obvezi poduzeti mjere uklanjanja toga otpada.

Pored sustava zaprimanja obavijesti o odbačenom otpadu potrebno je uspostaviti i sustav evidentiranja lokacija odbačenog otpada **(članak 6)** te je potrebno provoditi redoviti godišnji nadzor cjelokupnog područja Općine Sveta Nedjelja radi utvrđivanja postojanja nepropisno odbačenog otpada u okoliš **(članak 7. stavak 1)**, s time da je nadzor lokacija na kojima je u prethodne dvije godine evidentirano postojanje odbačenog otpada moguće provoditi i više puta tijekom godine **(članak 7. stavak 2)**.

Na sprječavanje nepropisnog odbacivanja otpada može se djelovati i različitim načinima upozoravanja, pa se mogu postavljati znakovi upozorenja o zabrani odbacivanja otpada **(članak 8)**, može se postavljati video nadzor na ugroženim i saniranim javnim površinama **(članak 9)**, a isto tako građani i pravne osobe mogu se objavom informacija na službenoj web stranici Općine Sveta Nedelja i u sredstvima javnog priopćavanja, zatim tiskanjem i dijeljenjem raznih letaka, vodića i brošura te održavanjem javnih tribina informirati/upućivati/upozoravati na obvezu odlaganja svih vrsta otpada na propisni (dopušten) način, kako bi im se na taj način ukazalo da je svaki drugačiji način odlaganja otpada nedopušten **(članak 10).**

Nadalje, što se tiče mjera za uklanjanje otpada odbačenog u okoliš, one su propisane odredbom članka 11, a detaljnije su razrađene odredbama članka 12. do 20. Nacrta ove Odluke.

Predmet ovog Nacrta Odluke su samo mjere uklanjanja otpada koje su propisane odredbom članka 36. Zakona o održivom gospodarenju otpadom (postupanje komunalnog redara) te odredbom članka 40. istoga Zakona (provođenje akcija prikupljanja otpada).

Ovim Nacrtom Odluke, međutim, ne propisuje se način uklanjanja nepropisno odbačenog otpada na javnoj površini ili nekretnini u vlasništvu Općine Sveta Nedjelja budući će se navedeno propisati Odlukom o komunalnom redu **(članak 22),** osim što se kod provođenja akcija prikupljanja otpada na način propisan ovim Nacrtom Odluke prikuplja i otpad odbačen i na tim nekretninama**.**

Iznimno od naprijed navedenog, u članku 21. Nacrta ove Odluke propisano je da ako je otpad odbačen uz spremnike za prikupljanje otpada na zelenim otocima, da je tada Trgovačko društvo 1. Maj Labin d.o.o. Labin dužno odbačeni otpad ukloniti u obavljanju svojih redovnih djelatnosti **(članak 21)**.

U slučaju kada je otpad nepropisno odbačen na nekretnini u privatnom vlasništvu tada se ima provesti mjera uklanjanja otpada iz ove Odluke i to na način da komunalni redar rješenjem naređuje uklanjanje otpada vlasniku nekretnine ili posjedniku nekretnine, ako vlasnik nije poznat, ili osobi koja upravlja određenim područjem (dobrom) **(članak 12, a koji se temelji na odredbi članka 36. stavku 3. Zakona)**.

Nepropisno odbačeni otpad na nekretnini u privatnom vlasništvu uklonit će se predajom tog otpada ovlaštenoj osobi za gospodarenje tom vrstom otpada u roku koji ne može biti duži od šest mjeseci od dana zaprimanja rješenja **(članak 13. stavak 1, a koji se temelji na odredbi članka 36. stavku 4. Zakona)**.

Ako obveznik uklanjanja nepropisno odbačenog otpada, ne ukloni otpad u roku određenom rješenjem komunalnog redara, onda otpad mora ukloniti Općina Sveta Nedjelja o svom trošku **(članak 15. stavak 2, a koji se temelji na odredbi članka 36. stavku 6. Zakona),** s time da Općina zadržava pravo tražiti od obveznika uklanjanja otpada naknadu troškova za takvo uklanjanje **(članak 15. stavak 3, a koji se temelji na odredbi članka 36. stavka 12**. **Zakona)**

Glede završnih odredbi iz Nacrta ove Odluke navodi se da se odredba članka 23. stavka 1. Nacrta Odluke temelji se na odredbi članka 36. stavku 9. Zakona o održivom gospodarenju otpadom, odredba članka 23. stavka 2. Nacrta Odluke na odredbi članka 36. stavku 10. Zakona, a odredba članka 24. Nacrta Odluke na odredbi članka 40. stavku 11. Zakona.

S obzirom da se radi o općem aktu isti se, prema odredbi članka 73. stavka 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12. i 19/13 – pročišćeni tekst, 137/15 - ispravak i 123/17) i odredbi članka 99. stavka 1. Statuta Općine Sveta Nedelja („Službene novine Općine Sveta Nedelja“, broj 11/18), ima objaviti u „Službenim novinama Općine Sveta Nedelja“, a stupit će na snagu osmoga dana pod dana objave u „Službenim novinama Općine Sveta Nedjelja“ **(članak 27)**.

**Financijska sredstva**

Za provedbu mjera iz ove Odluke potrebno je osigurati sredstva u proračunu Općine Sveta Nedjelja.

**Savjetovanje s javnošću**

O Nacrtu ove Odluke provest će se savjetovanje s javnošću u skladu s Zakonom o pravu na pristup informacijama („Narodne novine“, broj 25/13. i 86/15) a sve da bi se javnost upoznala s predloženim Nacrtom Odluke te da bi se pribavili prijedlozi, primjedbe i mišljenja javnosti.

Naime, prema odredbi članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

S obzirom da Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Sveta Nedelja predstavlja opći akt kojim se utječe na prava, obveze i interese građana i pravnih osoba, to će se provesti internetsko savjetovanje s javnošću o Nacrtu ove Odluke u trajanju od 30 dana.

Nacrt Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Sveta Nedelja javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt ove Odluke.

Po provedbi savjetovanja s javnošću Općinski načelnik Općine Sveta Nedelja utvrdit će Prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Sveta Nedelja u koji će se ugraditi svi prihvaćeni prijedlozi, primjedbe i mišljenja javnosti ukoliko ih bude bilo te ukoliko su ista zakonita i stručno utemeljena, nakon čega će se tako utvrđeni Prijedlog Odluke s Izvješćem o provedenom savjetovanju s javnošću uputiti Općinskom vijeću Općine Sveta Nedelja, kao donositelju akta, na razmatranje i donošenje.

 **Jedinstveni upravni odjel**